Hej Bolius

Vi skal have nyt badeværelse. Planen (håndværkeren) er at lægge  
 klinker (keramiske) ovenpå eksisterende klinkegulv. Der fuges kun med  
 silikone i selve badekabinen, men ikke mellem gulv og væg i resten af  
 badeværelset. Når jeg læser jeres hjemmeside, opfatter jeg som der  
 skal silikonefuges mellem gulv og væg i hele rummet. Det var der  
 også i det gamle badeværelse. Hvad er rigtigt og skal jeg lade en  
 "fugemand"/ekspert udføre den del af arbejdet. Mureren har givet  
 tilbud på det hele. Hvad er rigtigt/forkert?

Kaj L


Badeværelse - skal fugen mellem væg og gulv være silikonefuge?
Hej Kaj L  
 Hjørner og overgange i badeværelset er udsatte steder, og derfor har det tidligere været praksis, at man skulle fuge med en silikonefuge der, for at sikre en tæt overgang.  
 I dag udføres badeværelset med en vådrumsmembran under klinkerne. Denne sikring gør, at det ikke er ”nødvendigt” at fuge med vådrumssilikone, derfor er det ikke et krav hverken i selve vådzonen (brusenichen) eller uden for (fugtig zone). Det er dog ikke noget galt i at bruge vådrumssilikone i vådzonen.  
 Hvis du murer er erfaren, er jeg sikker på, de sagtens kan udføre et godt fugearbejde.  
 Jeg hæfter mig dog ved, at du skriver, at I vælger at lægge nye fliser oven på de eksisterende. Det er ikke en løsning, jeg vil anbefale, da de gamle klinker kan løsne sig, og påvirke de nye. Ydermere er det vigtigt, at gulvafløb hæves, hvilket i mange tilfælde ikke kan lade sig gøre, medmindre hele gulvafløbet skiftes. En udstøbning eller brug af forhøjelsesrammer er ofte en ikke brugbar løsning.  
 Vælger du/I alligevel, at lægge de nye fliser oven på, bør du sikre, at din murer udfører den del af arbejdet korrekt.  
 God fornøjelse med projektet.

